rojo thomas: കൂടത്തായി കൊലപാതകക്കേസിൽ ഉറച്ച് നിന്നതിന് പിന്നിൽ ഈ രണ്ട് കാരണങ്ങൾ; ജോളിയുടെ മക്കളെ ഞങ്ങൾ സംരക്ഷിക്കും: റോജോയും റെഞ്ചിയും പറയുന്നു - rojo and renji explain the two reasons behind them standing firm to prove koodathai serial murder cases | Samayam Malayalam
rojo and renji explain the two reasons behind them standing firm to prove koodathai serial murder cases
Samayam Malayalam | Updated: 18 Oct 2019, 08:20:00 PM
ജോളിയുടെ മക്കളെ സംരക്ഷിക്കുമെന്ന് സഹോദരങ്ങൾ
ജോളിക്ക് ജോലിയില്ലെന്ന് നേരത്തെ മനസിലായിരുന്നു
കോഴിക്കോട്: കൂടത്തായി കൂട്ടക്കൊലപാതകക്കേസുമായി മുന്നോട്ട് പോകാൻ പ്രചോദനമായത് പിതാവ് ടോം തോമസെന്ന് കൊല്ലപ്പെട്ട റോയിയുടെ ഇളയ സഹോദരൻ റോജോ. ജോലിത്തിരക്കിനിടയിലും 55ാം വയസിൽ മൈസൂർ സർവകലാശാലയിൽ നിന്ന് ടോം തോമസ് സോഷ്യോളജിയിൽ ബിരുദാനന്തര ബിരുദം നേടിയത് തങ്ങൾക്ക് വലിയ പ്രചോദനം നൽകി.
ബന്ധുക്കളും സുഹൃത്തുക്കളും കേസുമായി മുന്നോട്ട് പോകുന്നതിന് എതിരായിരുന്നിട്ടും ഈ കരുത്തിലാണ് തങ്ങൾ മുന്നോട്ട് പോയതെന്ന് റോജോയും സഹോദരി റെഞ്ചിയും വ്യക്തമാക്കി.ജോളിക്ക് എതിരെ കേസ് നൽകരുതെന്ന് പറഞ്ഞ് ബന്ധുക്കൾ പല രീതിയിൽ സമ്മർദ്ദം ചെലുത്തി. ഒരു ഘട്ടത്തിൽ ബന്ധുക്കൾ തങ്ങൾക്കെതിരെ കമ്മിറ്റി രൂപീകരിച്ചെന്നും റോജോ പറഞ്ഞു. ഇന്ത്യൻ എക്സ്പ്രസിന് റോജോയും റെഞ്ചിയും ചേർന്ന് നൽകിയ അഭിമുഖത്തിലാണ് ഇക്കാര്യങ്ങൾ വെളിപ്പെടുത്തിയത്.
കൊല്ലപ്പെട്ട റോയിയുടെയും കേസിലെ മുഖ്യപ്രതി ജോളിയുടെയും മക്കളെ തങ്ങൾ സംരക്ഷിക്കുമെന്ന് ഇരുവരും പറഞ്ഞു. പത്താം ക്ലാസിൽ പഠിക്കുന്ന ഇളയ മകന് ഹോം ‍ട്യൂഷന്‍ നൽകുകയോ താമരശേരിയിലെ സ്‌കൂളിന് സമീപം ഹോസ്റ്റലിൽ താമസിപ്പിക്കാൻ ശ്രമിക്കുകയോ ചെയ്യുമെന്ന് വൈക്കം സിബിഎസ്ഇ സ്‌കൂൾ പ്രിൻസിപ്പൽ കൂടിയായ റെഞ്ചി പറഞ്ഞു.
മൂത്ത മകൻ നവംബർ ആദ്യം തന്നെ ഷിംലയിലെ കോളജിലേക്ക് മടങ്ങി പോകും. താൻ അമേരിക്കയിലായിരുന്നതിനാൽ സഹോദരി റെഞ്ചി തനിയെയാണ് കേസിന്റെ കാര്യങ്ങൾക്കായി മുന്നോട്ട് പോയതെന്ന് റോജോ പറഞ്ഞു. റെഞ്ചി ഒറ്റക്ക് വലിയ പോരാട്ടമാണ് നടത്തിയത്. മാതാപിതാക്കളുടെയും ബന്ധുക്കളുടെയും കല്ലറകൾ തുറക്കുന്നതിന് വലിയ എതിർപ്പാണ് തങ്ങൾ നേരിട്ടത്.
പിണറായിയിൽ മാതാപിതാക്കളെയും മക്കളെയും വിഷം നൽകി സൗമ്യ എന്ന യുവതി കൊലപ്പെടുത്തിയ കേസ് തെളിഞ്ഞതിനെ തുടർന്നാണ് തങ്ങൾ കേസ് നടത്താൻ തീരുമാനിച്ചതെന്ന് റെഞ്ചി വെളിപ്പെടുത്തി. 2012ൽ തന്നെ ജോളിക്ക് എൻഐടിയിൽ ജോലിയില്ലെന്ന കാര്യം മനസിലാക്കിയിരുന്നതായി റോജോ പറഞ്ഞു. വ്യാജ ഒസ്യത്ത് ഉണ്ടാക്കിയ പ്രശ്നത്തിന് ശേഷം ജോളി ജോലിക്ക് പോയിരുന്നില്ല.
അന്ന് എൻഐടിയിൽ സമരം നടക്കുകയാണെന്ന് ജോളി എല്ലാവരെയും പറഞ്ഞ് വിശ്വസിപ്പിച്ചു. സമരത്തിന് ശേഷം എങ്ങനെയും അവരുടെ ജോലി തിരികെ വാങ്ങി നൽകാനായി എൻഐടിയിൽ താൻ പോയി അന്വേഷിച്ചെന്നും എന്നാൽ ജോളി എന്നൊരു ആൾ അവിടെ ജോലി ചെയ്യുന്നില്ല എന്നാണ് ലഭിച്ച വിവരം. ജോളിയോട് വീണ്ടും ചോദിച്ചപ്പോൾ വെറുതെ വിട്ടേക്ക്, എങ്ങനെയെങ്കിലും ജീവിക്കട്ടെ എന്നായിരുന്നു മറുപടിയെന്നും റോജോ പറഞ്ഞു.
വ്യാജ ഒസ്യത്ത് ഉണ്ടാക്കിയതും സിലിയുടെ മരണ ശേഷം അടുത്ത ബന്ധുവും സിലിയുടെ ഭർത്താവുമായ ഷാജുവിനെ ജോളി വിവാഹം കഴിച്ചതുമാണ് തങ്ങൾക്കുണ്ടായ രണ്ട് സംശയങ്ങളെന്ന് ഇരുവരും പറഞ്ഞു. ഈ സംശയങ്ങൾ ഉണ്ടായിരുന്നില്ലെങ്കിൽ സമ്മർദ്ദത്തിന് വഴങ്ങി ചിലപ്പോൾ കേസ് പിൻവലിച്ചേക്കുമായിരുന്നെന്നും റോജോയും റെഞ്ചിയും കൂട്ടിച്ചേർത്തു. അതിനിടെ, സിലിയുടെ കൊലപാതകത്തിൽ ജോളിയുടെ അറസ്റ്റ് ഇന്ന് രേഖപ്പെടുത്തി. തുടർന്ന് ജോളി അടക്കമുള്ള പ്രതികളെ ഇന്ന് ജയിലിലേക്കയച്ചു.
സിലിയുടെ മരണത്തിൽ ജോളിയുടെ അറസ്റ്റ് രേഖപ്പെടുത്തി; ഒന്നും പറയാനില്ലെന്ന് പ്രതിആര്‍ട്ടിക്കിള്‍ ഷോ
റോജോ തോമസ് ജോളി കൂടത്തായി കൊലപാതകക്കേസ് rojo thomas Renji Thomas Koodathai Murder Case Koodathai Jolly Koodathai
Web Title : rojo and renji explain the two reasons behind them standing firm to prove koodathai serial murder cases